Zajac, Pavol, poslanec NR SR (2014-03-26):
Vážený pán predseda Národnej rady, pán minister, spravodajca, dámy a páni, v skrátenom legislatívnom konaní ideme vylepšovať jeden zo zlých zákonov, ktorý táto vláda prijala voči podnikateľom, voči zamestnávateľom, voči tým, ktorí vytvárajú pracovné miesta na Slovensku. Najprv sa prijali zákony, ktoré zhoršili, otrávili podnikateľské prostredie, to znamená v roku 2012 vyššie dane, vyššie odvody, odvody za pracovníkov na dohodu, horší Zákonník práce. Potom prišiel pred rokom tento zlý a blbý zákon o ochrane osobných údajov. Dneska sa to snažíte v skrátenom legislatívnom konaní vylepšiť, lebo sami priznávate, vznikajú vážne hospodárske škody. Dámy a páni, prečo nevylepšíte aj tie zákony, ktoré ste zhoršili, o vyšších daniach, vyšších odvodoch, zlom Zákonníku práce? Aj tam vznikajú vážne hospodárske škody! Alebo aktuálne sa vás pýtam, prečo vláda nepríde v skrátenom legislatívnom konaní na, so zákonom na ochranu subdodávateľov, malých, drobných podnikateľov, živnostníkov, ktorí pracujú na zákazkách, ktoré sú platené z verejných, ale aj európskych zdrojov. Nevznikajú tam vážne hospodárske škody, keď títo podnikatelia, živnostníci pracujú na veľkých investičných stavbách a nedostávajú zaplatené svoje faktúry? Následne nemajú z čoho vyplatiť svojich zamestnancov, ktorí nemôžu takto alebo nemajú z čoho uživiť svoje rodiny. Prečo vláda nepríde so skráteným legislatívnym konaním s takýmto zákonom na ochranu napríklad subdodávateľov? Nevznikajú tam vážne hospodárske škody? Chcem týmto takto povedať, že áno, zákon o ochrane osobných údajov treba vylepšiť, ale sú tu oveľa horšie zákony, ktoré spôsobujú oveľa väčšie hospodárske škody každý deň na Slovensku, a preto som prekvapený, že pán kandidát na prezidenta, pán Robert Fico pred týždňom, keď boli u neho zamestnávatelia, aby splnil aspoň niečo a takto naznačil verejnosti, že robí niečo aj pre zamestnávateľov, tak im povedal, že v skrátenom legislatívnom konaní im tento zákon o osobných údajoch upraví. Ale keby chcel ísť do hĺbky a chcel oveľa väčšie hospodárske škody napraviť, tak by prišiel s tými zákonmi, kde by menil tie vyššie dane, ktoré prijal, vyššie odvody, horší Zákonník práce, alebo so zákonom o ochrane subdodávateľov. Tam by prejavil teda skutočnú odvahu a riešil by skutočné problémy, ktoré trápia podnikateľov na Slovensku. A určite je, sú ďalšie a ďalšie zákony, ktoré by trebalo vylepšiť, aby podnikanie na Slovensku dávalo vôbec zmysel, aby sa tu oplatilo podnikať, a nie poberať sociálne dávky. K samotnému návrhu zákona. Tak ako ho máme predložený dneska, nepostačuje. A sú to len kozmetické úpravy toho blbého zákona spred roka. Naozaj či je pokuta 300-tisíc alebo 200-tisíc, skúste to povedať tomu malému podnikateľovi, ktorý, na ktorého môže prísť Úrad na ochranu osobných údajov, a ďalšie kozmetické úpravy, ktoré navrhujete. Áno, hneď bolo médiami odkázané, že ešte aj tento návrh zákona v druhom čítaní vylepšíte. Tak my si teda počkáme na to, ako ho chcete ešte vylepšiť za niekoľko hodín v parlamente, keď tento zákon bol prijatý pred rokom, prešiel medzirezortným pripomienkovým konaním, schválila ho vláda a schválili ho vládni poslanci, pripomienky opozície boli odmietnuté. Povedal som tu už ráno, dotýka sa to firiem na Slovensku, ale obrátili sa na mňa aj pracovníci cirkevnej školy, ktorí musia takisto mať spôsobilú osobu, vyškolenú, preškolenú za peniaze osobu, musia mať spracovaný projekt podľa súčasného platného zákona, takže tá množina toho, koho sa dotýka tento zákon, je veľmi veľká, obrovská. Napísali mi niektorí podnikatelia, píše mi jeden podnikateľ, ktorý má predajňu automobilov, autoservis, hovorí o tom, že bezpečnostný projekt, ktorý musí spracovať, ich stojí 200 eur. Odborne spôsobilá osoba, ktorú si musia zaplatiť, lebo takúto nemajú, ich vyjde zhruba na 120 eur mesačne. Poviete si, nie sú to veľké čiastky, prečo by to podnikateľ nemal zvládnuť. Nevyzerá to až tak hrozivo. Ale skúsme si uvedomiť, že takáto firma musí si platiť externých pracovníkov na požiarnu ochranu, na odpadové hospodárstvo, na bezpečnosť pri práci, na účtovné audity, ale možno aj na pripravovanú pracovnú zdravotnú službu, o ktorej vláda hovorí, že predsa len ju chce voči firmám zaviesť. Takáto firma platí, ako mi tu aj píšu, ako aj živnostník môžem potvrdiť, platí DPH-čku, odvody, dane z nehnuteľností. Zdá sa vám to málo? Zdá sa vám málo, pridať takejto firme ešte, aby si platila spôsobilú osobu aj na ochranu osobných údajov? Plus poplatky za to, že zaregistruje určité počítačové programy? Ja si myslím, že v Národnej rade Slovenskej republiky by sme mali sa snažiť zlepšovať podnikateľské prostredie, a nie ho zhoršovať. A táto vláda 2 roky zhoršuje podnikateľské prostredie, otrávila ho a potom sa čuduje, že máme 400-tisíc nezamestnaných. V tejto krajine sa neoplatí podnikať. Viacej sa oplatí poberať sociálne dávky. Sme radi, že ste si priznali túto hlúposť spred roka, že ste priznali sami, že týmto zákonom vznikali a vznikajú, keďže ešte platí, vážne hospodárske škody, ale nestačí tak, ako ste to v prvom čítaní predstavili, tento návrh zákona. A som veľmi zvedavý, ako v druhom čítaní za pár hodín ho ešte vylepšíte. Ďakujem za pozornosť.